b'\n_START_ARTICLE_\nUljene boje\n_START_PARAGRAPH_\nUljene boje nastaju kad se pigment mije\xc5\xa1a s razli\xc4\x8ditim su\xc5\xa1ivim uljima. Uljene boje su masne, polagano se su\xc5\xa1e, donji slojevi proziru se kroz gornje namaze. Slikanje uljenom tehnikom dopu\xc5\xa1ta tanak, proziran namaz (lazurni), ali i nano\xc5\xa1enje boje u debelim slojevima (impasto), mije\xc5\xa1anje boja i postavljanje boje iznad boje. Omogu\xc4\x87uje postizanje najboljih izra\xc5\xbeajnih sredstava te omogu\xc4\x87uje neograni\xc4\x8deni broj tonova. Njome se tako\xc4\x91er posti\xc5\xbeu vrlo jaki kontrasti chiaro-scuro (svijetlo-tamno), sjajna je (efekt ve\xc4\x87eg volumena)i transparentna._NEWLINE_Niz efekata postignutih uljem nije otkriven odjednom, niti ga je otkrio jedan jedini \xc4\x8dovjek, oni se prepisuju sjevernja\xc4\x8dkim majstorima rane renesanse. Oni tehni\xc4\x8dki usavr\xc5\xa1avaju slikanje uvo\xc4\x91enjem kombinacije boje i ulja. Tako \xc4\x8ditav kolorit postaje topliji, svjetliji, raznolikiji i istinitiji; stare oporosti nestaje, a omogu\xc4\x87uju se mekani prijelazi, istan\xc4\x8dane nijanse i jedinstven izri\xc4\x8daj. Tako su izvr\xc5\xa1ili tehni\xc4\x8dku reformu svjetskog zna\xc4\x8daja i promijenili slikarstvo iz korijena te uticali na sve slikare poslije njih, prije svega na svoje kolege iz renesansne Italije. Ovi majstori zaslu\xc5\xbeuju da nose ime \xe2\x80\x9co\xc4\x8deva modernog slikarstva\xe2\x80\x9d jer je ulje od tada osnovni medij slikarstva._NEWLINE_Za promid\xc5\xbebu ovog slikarskog medija su najzna\xc4\x8dajniji redom: flamanci Majstor iz Fl\xc3\xa9mallea, bra\xc4\x87a van Eyck - osobito mla\xc4\x91i brat Jan van Eyck, Rogier van der Weyden, Hugo van der Goes i talijan Domenico Ghirlandaio.'